የታላቁ  መሪ መለስ ዜናዊ 5ኛ ዓመት መታሰቢያ በተለያዩ ዝግጅቶች እየተከበረ ነው
የታላቁ መሪ መለስ ዜናዊ የአምሰተኛ ዓመት መታሰቢያ "'የሃሳብ ድህነትን ታግሎ ያሸነፈ መሪ' በሚል መሪ ሀሳብ በተለያዩ ዝግጅቶች በመከበር ላይ ይገኛል። በመላ አገሪቱም በችግኝ ተከላ፣ በፓናል ውይይትና በመሳሰሉት ልዩ ልዩ መርሃ ግብሮች እየተከበረ ነው፡፡ ታላቁ መሪ መለስ ዜናዊን የውጭ መገናኛ ብዙሃንም በዘገባዎቻቸው እየዘከሯቸው ይገኛል፡፡ ታላቁ መሪ መለስ ዜናዊ የኢትዮጵያን ነባራዊ ሁኔታ በጥልቀት በመፈተሽ ዋነኛ ጠላቷ የሆነውን ድህነት እንዴት ማሸነፍ እደሚቻል በሳይንሳዊ ዘዴ ፖሊሲዎችንና ስትራቴጂዎችን ቀርጸው ወደተግባር የገቡ ስትራቴጂስትና ጥበበኛ መሪ መሆናቸው ይገልጻል።የሃገሪቱ  እድገት ቀጣይነትና ዘለቄታ ሊኖረው የሚችለው የሕዝቦች ፍትሃዊ ተጠቃሚነት በተግባር ሲረጋጥ ብቻ መሆኑን ከልብ በመቀበል እና ሌሎችንም በማሳመን ለተግባራዊነቱ ሙሉ ህይወታቸውን የሰጡ የህዝብ ልጅ እንደነበሩ የኢትዮጵያ ብሄሮች፣ብሄረሰቦችና  ህዝቦች ብቻ ሳይሆኑ የሌሎች ሃገራት መሪዎችና ተንታኞች ይገልጿቸዋል።ሰሞኑን የውጭ መገናኛ ብዙሃን ይዘውት በወጡት ዘገባም የታላቁን መሪ አርቆ አሳቢነትና ለኢትዮጵያ ብቻም ሳይሆን ለመላው ጭቁን ህዝቦች መብት መከበር የሚተጉ መሪ እንደነበሩ አንስተዋል፡፡የደቡብ ሱዳን ዜና አገልግሎት /SSNA/ የአፍሪካ ምልክትና ተምሳሌታዊ መሪ መለስ ዜናዊ በሚል ባወጣው ሰፊ ዘገባ ኢትዮጵያ ከአምባገነን አገዛዝ ተላቃ በሰላምና ልማት ጎዳና እንድትራመድ ያስቻሉ መሪ መሆናቸውን አትቷል፡፡በተለይም ግብርናን በማስፋፋትና በማዘመን የሃገሪቱ ኢኮኖሚ ፈጣን እድገት እንዲያስመዘግብ ያደረጉ መሪ ናቸው ያለው ዘገባው ሃገሪቱ በተፈጥሮ ሃብቶቿ እንድትጠቀምና በዓለም አቀፍ መድረኮችም ተሰሚነቷ ከፍ እንዲል ያደረጉ ስትራቴጅያዊ ታላቅ መሪ እንደነበሩም አውስቷል፡፡አንድ ሰው ስለ መለስ ጥናት ቢያካሂድ ሃገሪቱ ከከፋ ድህነት እንድትላቀቅ ያደረጉና ብሄሮች ብሄረሰቦችና ህዝቦች ተከባብረው በሃገሪቱ ልማት ተሳታፊና ተጠቃሚ እንዲሆኑ ያስቻሉ ስትራቴጅካዊና ባለምጡቅ አዕምሮ መሪ እንደነበሩ ማረጋገጥ ይችላል ሲልም ዘገባው ተንትኗል፡፡የዜና አገልግሎቱ ዋና አዘጋጅና ጸሃፊው ዱፕ ቻክ ኡል ታላቁ መሪ መለስ ለኢትዮጵያ ብቻም ሳይሆን ለመላው ጭቁን ህዝቦች መብት መከበር የሚተጉ መሪ ነበሩ ብሏል በትንታኔው፡፡አፍሪካን በመወከልም ለአህጉሪቱ ህዝቦች ተጠቃሚነት የተከራከሩና ውጤት ያስገኙ የአፍሪካ የቁርጥ ቀን  ልጅ እንደነበሩም ነው ያስቀመጠው፡፡የታላቁ መሪ መለስ የኢኮኖሚ አስተምሮ ከኢትዮጵያና አፍሪካም አልፎ ለመላው ዓለም የሚበጁና እሳቸው ያወጧቸው የኢኮኖሚ ፖሊሲዎችን ሌሎች የአፍሪካ ሃገራት በተሞክሮነት በመውሰድ ከድህነት መላቀቀቅ ችለውበታል ብሏል ቻክ ኡል፡፡ስትራቴጅክ ቲንኪንግ ኦን ኢስት አፍሪካ  የሚል መጠሪያ ያለው ድረገጽም ጠቅላይ ሚኒስትር መለስ ዜናዊን እናስታውስ በሚል ባወጣው ሰፋ ያለ ሃተታ ሃገራቸውን ከጨለማ ወደ ብርሃን የመለሱ መሪ ብሏቸዋል፡፡ለሰላም፣ለልማትና ለብልጽግና ሁሌም የሚታገሉ ታላቅ የኢትዮጵያ፣የአፍሪካ ብሎም የአለም መሪ እንደነበሩም ጽሁፉ አትቷል፡፡ እናም የእኝህን ታላቅ መሪ ታላላቅ ስራዎች ማጥናት፣መዘከርና ለተተኪ ወጣቶች በተሞክሮነት ማስፋት ይገባል ሲል በአንክሮ አስቀምጧል፡፡